钦定古今图书集成/明伦汇编/官常典/第758卷 > 王征
## 钦定古今图书集成/明伦汇编/官常典/第758卷 > 王征

按《明外史忠义传》：“征字良甫，泾阳人。举于乡，十赴会
试不第，以孝义为乡里所推。天启二年，始举进士，授
广平府推官。时治白莲妖党，株连者数百人，多为昭
雪。建清河水闸，民获其利。以继母忧归，服阕，补扬州。
值三王之国，部内大扰，征直诣王前白之，王即为戒
戢徽州黄山狱兴。其富人多行贾于扬，主者大肆罗”
织。征曰：“我在，必不使无辜受冤也。”获全者众。大吏建
魏忠贤祠，惟征与监司三原来复不与，时称“关西二
劲。”崇祯初，以父忧归。东江副将刘兴治作乱，登莱巡
抚孙元化以征素习西洋火器，荐为辽海道监军佥
事，节制东江。未几，兴治为部下所杀，征乃与元化谋，
将进取四卫，上言“十馀年来所为，耗”费金钱，荼毒生
齿者，总为辽左一块土尔。故议者佥曰：“辽事平，天下
宁。”又曰：“辽饷不增，辽须罢兵。”夫兵何易言罢也？臣谓
兵贵土著，不贵客兵。管仲曰：“有节制之兵三万，足以
横行中原，况一隅乎？”计莫如收拾辽人，令善将者简
阅而训练之，明其赏罚，施以恩威，可省征调召募之
费。因而扼要设奇，乘“险树垒，以辽人守辽土，可益坚
故土之思。因而广收膏腴，大兴屯种，以辽土养辽兵，
可渐减加派之困。于攘外之中，得安内之道。幸圣明
垂听。”报闻。四年十二月，李九成、孔有德反于吴桥，拥兵还抵登州，其党与为内应。明年正月朔，城即陷。征
及元化皆被执，幽之空舍。久之，纵还元化论死，征谪
戍，已而赦归。十六年冬，李自成陷西安，令有司召征，
征誓死不赴。其子永春陈父老疾状，有司执以代行。
明年，京师失守，征恸哭绝粒，七日卒。乡人私谥“端节
先生。”